Diari Oficial de la Generalitat Valenciana


Sumari del DOGV 6893, del 31-10-2012 (2012/10275)

RESOLUCIÓ de 26 d'octubre de 2012, de la Conselleria d'Educació, Formació i Ocupació, per la qual es convoca el programa d'innovació per a la lluita contra el fracàs escolar a través de la realització d'activitats per a la promoció de la música en els col·legis d'Educació Infantil i Primària, els instituts d'Educació Secundària i els conservatoris elementals i professionals de música i dansa públics de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6893

Data del DOGV
:   31-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10886


Data del document
:   26-10-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

RESOLUCIÓ de 26 d'octubre de 2012, de la Conselleria d'Educació, Formació i Ocupació, per la qual es convoca el programa d'innovació per a la lluita contra el fracàs escolar a través de la realització d'activitats per a la promoció de la música en els col·legis d'Educació Infantil i Primària, els instituts d'Educació Secundària i els conservatoris elementals i professionals de música i dansa públics de la Comunitat Valenciana. [2012/10174]
Cada dia són més reveladores les dades d'estudis científics que establixen una relació significativa entre la pràctica d'activitats musicals i l'èxit acadèmic. Recentment, les dades de l'avaluació diagnòstica aplicada a la Comunitat Valenciana en el curs acadèmic 2011-2012 demostren que els alumnes que dediquen més temps a la formació musical obtenen millors resultats en les competències lingüística i matemàtica. A la vista d'estes dades, l'exercici d'activitats musicals entre l'alumnat es presenta com una ferramenta valuosa per a lluitar contra el fracàs escolar.
El cultiu de la pràctica instrumental, el desenrotllament del pensament abstracte, l'estimulació de les capacitats creatives, la pràctica musical col·lectiva, la disciplina interpretativa, el coneixement de llenguatges nous i de nous tipus d'escriptura, i en definitiva, tot el que suposa la riquesa musical en si mateixa, redunda en un benefici necessari per al desenrotllament de les capacitats psicointel·lectuals i socials de l'alumnat. D'esta manera, la promoció d'activitats conjuntes entre els centres d'ensenyança de Primària i Secundària i els centres d'ensenyança musical suposa un increment de la pràctica d'activitats musicals entre l'alumnat i oferix l'oportunitat de fer-ho a tots aquells alumnes que, per diverses circumstàncies, no realitzen pràctiques musicals de manera habitual.
Així doncs, propiciar la col·laboració entre conservatoris de música, centres d'Educació Primària i Secundària i altres organismes musicals i culturals, a l'efecte de disseny d'activitats i millora acadèmica, suposarà un acostament entre ambdós tipus d'ensenyança. Estos centres educatius, que compartixen l'alumnat en molts casos, podran d'esta manera pactar estratègies pedagògiques comunes, realitzar un seguiment exhaustiu dels alumnes que tenen en comú i implementar les mesures pedagògiques necessàries per a avançar cap a l'èxit acadèmic.
Per això, fent ús de les atribucions que em conferix l'article 28 de la Llei 5/1983, de 30 de desembre, del Consell, i el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, vista la proposta de la directora general d'Innovació, Ordenació i Qualitat Educativa de data 24 d'octubre de 2012, i de conformitat amb esta, resolc:
Primer. Objecte de la convocatòria
Constituïx l'objecte de la present resolució l'autorització del programa d'innovació per a la lluita contra el fracàs escolar a través de la realització d'activitats per a la promoció de la música entre els centres públics d'Educació Primària i Secundària (CEIP i IES) i els conservatoris elementals i professionals públics de música i dansa. D'esta manera, es pretén que els centres educatius de Primària i Secundària i els conservatoris promoguen activitats musicals de manera independent o coordinats amb centres, ja siguen d'ensenyança o un altre tipus d'organismes de difusió musical i cultural. Es tracta de fer accessible la formació musical a tot l'alumnat per a contribuir a la consecució de l'èxit acadèmic, de manera que es beneficie així de les millores en les capacitats cognitives i socials que es deriven de la pràctica musical.
Segon. Participants
1. Podran participar voluntàriament en este programa els CEIP, IES i conservatoris professionals públics de titularitat de la Generalitat.
2. El director o directora de cada centre interessat, oïda la Comissió de Coordinació Pedagògica i havent-ho aprovat en el Consell Escolar, sol·licitarà la participació en el programa, sempre que hi haja professorat del seu centre que desitge participar-hi.
3. El director o directora del centre participant designarà un membre de l'equip directiu com a coordinador o coordinadora del programa, que tindrà les funcions de planificar, organitzar, coordinar i avaluar el desenrotllament del programa en el centre.
Tercer. Professorat
1. La participació del professorat dels centres participants en el desenrotllament d'este programa experimental i d'innovació educativa és voluntària. En el cas dels centres de Primària i Secundària, hi participarà el professorat especialista en música o algun docent amb la formació inicial adequada.
2. Al professor o professora que participe en el programa convocat per la present resolució se li reconeixeran un màxim de 60 hores, atés que este programa d'innovació educativa s'ajusta al que preceptua l'article 26 de l'Orde 99/2010, de 21 de desembre, de la Conselleria d'Educació Formació i Ocupació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV núm. 6443 de 21.01.2011).
3. El Servici de Formació del Professorat de la Direcció General d'Innovació, Ordenació i Qualitat Educativa, al terme del programa, expedirà al professorat participant, així com al coordinador o coordinadora del programa, el corresponent certificat.
Quart. Sol·licituds, documentació i termini de presentació
1. Els directors i directores dels centres que desitgen participar en la present convocatòria hauran de dirigir a la Direcció General d'Innovació, Ordenació i Qualitat Educativa, en avinguda Campanar núm. 32 (46092) de València, la documentació següent:
a) Sol·licitud de participació, degudament omplida, segons el model que figura en l'annex II d'esta resolució.
b) Projecte de realització del programa en el centre, d'acord amb el que establix l'apartat quint d'esta resolució.
2. La documentació serà presentada per mitjà de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds presentades en les oficines de correus hauran de complir el procediment establit en l'article 205.3 del Reglament del Servici de Correus: les instàncies seran presentades en sobre obert perquè la persona encarregada hi estampe el segell de dates. Haurà de figurar-hi amb claredat el nom de l'oficina i la data de presentació.
3. S'enviarà per via telemàtica una còpia de la sol·licitud i del projecte per a la realització del programa en el centre, dirigida al correu electrònic .
4. El termini de presentació de la documentació per a participar en el programa finalitza el dia 15 de novembre de 2012.
Quint. Característiques del projecte
1. Cada centre interessat a participar, tant d'Educació Primària i Secundària com conservatori de música o dansa, elaborarà un projecte d'activitats a realitzar durant el curs 2012-2013. La elaboració del projecte estarà dirigida pel coordinador designat al centre.
2. El projecte s'haurà de presentar en suport paper i en suport informàtic format PDF, i s'ajustarà al format següent: extensió màxima de 20 pàgines, format DIN A4 i font Arial 12 o semblant, escrit a doble espai.
3. El projecte haurà de tractar almenys els aspectes següents:
a) Característiques generals del centre i número d'alumnat participant en el programa.
b) Proposta d'activitats a realitzar pel centre durant el curs 2012-2013. En esta hi constaran les organitzacions externes amb les quals es coordinaran les activitats, en cas que així siga.
c) Cronograma previst per a la realització de les activitats al llarg de l'any 2012-2013.
d) Pressupost de la programació presentada desglossada en: pressupost específic de cada activitat i pressupost total.
Sext. Assessorament
Els centres participants en el present programa podran reclamar l'assistència i l'assessorament dels Centres de Formació, Innovació i Recursos Educatius de la Comunitat Valenciana (CEFIRE), perquè els siga proporcionada la informació necessària que els facilite el desenrotllament de metodologies innovadores i la utilització de materials didàctics i recursos educatius que permeten una atenció individualitzada i altament motivadora.
Sèptim. Comissió de valoració
1. Als efectes previstos en esta resolució, es constituirà una única comissió de valoració, que realitzarà l'estudi, valoració i proposta d'assignació de recursos als centres participants.
2. El titular del Servici de Programes i Estudis de la Direcció General d'Innovació, Ordenació i Qualitat Educativa, com òrgan instructor, facilitarà els treballs presentats perquè siguen examinats i avaluats per esta comissió de selecció.
3. La comissió de valoració estarà constituïda per:
a) President: el titular de la Subdirecció General de Qualitat Educativa, o persona en qui delegue.
b) Vicepresident: el titular del Servici de Programes i Estudis.
c) Un inspector d'educació designat per la Inspecció General d'Educació.
d) Un assessor de la xarxa de CEFIRE.
e) Quatre tècnics de la Direcció General d'Innovació, Ordenació i Qualitat Educativa designats per la directora general.
f) Actuarà com a secretari o secretària, amb veu però sense vot, un funcionari o funcionària de la Direcció General d'Innovació, Ordenació i Qualitat Educativa, designat per la directora general.
g) Podran assistir a les reunions de la comissió, amb veu però sense vot, representants dels sindicats que formen part de la mesa sindical sectorial d'educació.
3. La comissió, que actuarà segons disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, i comptar amb la participació d'especialistes en els temes objecte d'esta convocatòria per a col·laborar en la valoració dels projectes o plans presentats.
Octau. Criteris de valoració
La comissió de valoració, per a avaluar els projectes d'activitats presentats, tindrà en compte els criteris següents:
a) La col·laboració d'altres entitats musicals o culturals i la coordinació amb altres centres d'ensenyança (màxim 5 punts).
b) L'interés i la qualitat en el plantejament i desenrotllament del projecte en els seus apartats: activitats, cronograma (màxim 5 punts).
c) El grau d'implicació i benefici dels diferents participants en el projecte (màxim 7 punts).
d) El disseny d'activitats dirigides a la reducció del fracàs escolar (màxim 5 punts).
e) La concreció i la viabilitat del projecte (màxim 3 punts).
f) La repercussió del projecte d'activitats en la millora del rendiment acadèmic de l'alumnat dels centres participants, així com l'interés pedagògic de la proposta (màxim 7 punts).
g) Les característiques concretes del centre i el nombre d'alumnat participant (màxim 7 punts).
Nové. Autorització dels projectes
El Servici de Programes i Estudis de la Direcció General d'Innovació, Ordenació i Qualitat Educativa, com a òrgan instructor, supervisarà els projectes presentats pels centres. Si es garantix el seu adequat funcionament segons el que establix les instruccions descrites en l'annex I de la present resolució, elevarà la proposta d'autorització de la comissió a la directora general d'Innovació, Ordenació i Qualitat Educativa, que resoldrà.
Deu. Finançament i forma de pagament
1. El finançament d'este programa està previst dins les actuacions del programa de cooperació territorial del Ministeri d'Educació d'aprofundiment de coneixements.
2. La quantitat total màxima destinada a la realització d'este programa ascendix a la quantitat de 300.000 euros, a càrrec del capítol II, gasto corrent, del programa 421.50 dels Pressupostos de la Generalitat per a l'exercici 2012.
3. Les quantitats assignades es repartiran proporcionalment en funció del pressupost presentat i la puntuació obtinguda en el procés de baremació. La dotació màxima podrà arribar fins els 5.000 euros per centre.
Onze. Difusió, aplicació i compliment del programa
1. Les direccions territorials competents en matèria d'educació, en el seu corresponent àmbit de gestió, adoptaran les mesures necessàries per a la difusió i aplicació d'esta resolució.
2. La Inspecció d'Educació vetlarà pel compliment i el desenrotllament d'este programa en els centres educatius amb subjecció a la present resolució.
Dotze. Delegació
Es delega en la directora general d'Innovació, Ordenació i Qualitat Educativa la facultat d'autoritzar la implantació del programa experimental, concedir les quantitats econòmiques destinades a compensar els gastos derivats de la posada en marxa del programa, d'adoptar les mesures oportunes per al compliment d'esta resolució i de resoldre i notificar totes les incidències que es plantegen en la seua interpretació i execució.
Tretze. Producció d'efectes
La present resolució produirà efectes l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, podran recórrer els centres privats concertats potestativament en reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera d'Educació, Formació i Ocupació en el termini d'un mes a comptar de l'endemà de ser publicada.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 26 d'octubre de 2012.- La consellera d'Educació, Formació i Ocupació: María José Catalá Verdet.
ANNEX I
Instruccions de funcionament del programa d'innovació per a la lluita contra el fracàs escolar a través de la realització d'activitats per a la promoció de la música en els col·legis d'Educació Infantil i Primària, els instituts d'Educació Secundària i els conservatoris elementals i professionals de música i dansa públics de la Comunitat Valenciana.
Primera. Descripció i objectiu
La present convocatòria té com a objecte l'exercici d'activitats relacionades amb la formació musical en els centres d'Educació Primària i Secundària i els conservatoris elementals i professionals de música i dansa.
També es pretén establir vinculacions entre els centres de Primària i Secundària i els conservatoris de música o altres entitats dedicades a la difusió musical i cultural. D'esta manera, es busca potenciar l'exercici d'activitats musicals per a l'alumnat d'Educació Primària, Secundària i de conservatori que redunden en un enriquiment personal a través de la música i per tant repercutisquen en la millora del seu rendiment acadèmic.
Segona. Participació dels centres
1. Poden acollir-se a la present convocatòria els CEIP, IES i conservatoris professionals públics de titularitat de la Generalitat.
2. Els centres podran incloure com a col·laboradors en els seus projectes altres organismes de difusió musical i cultural.
3. Els centres podran presentar els seus projectes de manera independent o coordinats amb altres centres d'Educació Primària i Secundària i/o amb conservatoris de música. Encara que diversos centres concórreguen amb activitats coordinades, cada centre haurà de presentar el seu projecte d'activitats fent constar la dita coordinació.
Tercera. Funcionament
1. Cada centre nomenarà un responsable del projecte les funcions del qual seran les de coordinar els aspectes següents:
- Programació de les accions a realitzar durant el curs 2012-2013.
- Disseny i coordinació de les activitats.
- Avaluació del projecte.
2. Les decisions preses respecte a la participació en este programa hauran d'incloure's en la PGA dels centres participants.
3. Els centres tindran autonomia per a dissenyar les activitats que més s'adeqüen als seus interessos. Alguns tipus d'activitats poden ser: audicions didàctiques per a donar a conéixer i fomentar la pràctica de la música i els instruments; participació de l'alumnat del conservatori en les classes de música dels centres escolars; tallers musicals dirigits a l'alumnat; planificació de performances artístiques o teatres musicals on l'alumnat de música s'encarregue de la part musical i la resta de la part dramatitzada; organització de festivals i actes acadèmics conjunts; coordinació de les setmanes culturals o altres esdeveniments dels centres, etc.
Quarta. Participació de l'alumnat
Podrà participar l'alumnat dels conservatoris de música i dels centres de Primària i Secundària de tots els nivells, segons ho requerisquen les activitats proposades per l'equip de coordinació.
En les activitats que es desenrotllen dins l'horari lectiu, la regulació de la participació de l'alumnat s'ajustarà al marc normatiu.
Per a la participació en les activitats establides fora de l'horari lectiu o fora del centre educatiu, es requerix l'autorització familiar. Esta autorització es realitzarà per escrit, segons model establit per cada un dels centres participants, i hauran de ser custodiats pel centre fins a la finalització del programa.